Juanitu (Joan Armengol i Moliner) - (:unkn) unknown (My University, 2020)
Cofundador de Comediants, companyia amb què actua del 1971 al 1977. Amb Comediants engega al circuit català de TVE el programa infantil setmanal Terra d’Escudella i hi actua la temporada 1976–1977. Del 1977 al 1979 presenta el mateix programa amb Anna Vidal i del 1979 al 1981 tots dos presenten Quitxalla, també a TVE Catalunya.
El 1978, Armengol amb alguns membres de la dissolta companyia La Tràgica i d’altres procedents dels grups Ziasos i S’Estornell funden a Tiana (Maresme) el «centre autònom de producció teatral» Art Quic Titèric Can Boter, dedicat a cercaviles i espectacles de carrer. A partir del 1985 s’especialitzen en la construcció de màscares, gegants i capgrossos.
Entre d’altres iniciatives, Joan Armengol elabora un projecte d’animació per al Poble Espanyol de Barcelona (1989–1990) del qual sorgeix la companyia Triplolocus. El 1994 funda el grup poèticomusical Toc Mut (1994–2000). Contribueix a crear l’Escola de Circ Rogelio Rivel (1999) i hi imparteix classes de pallasso i màscara, activitat que compagina amb la direcció d’espectacles i combinats de circ.
El 2004 rep un Aplaudiment FAD Sebastià Gasch a títol pòstum com a «còmplice fundador de l’Escola de Circ Rogelio Rivel, professor de l’Escola Juvenil de Circ de l’Ateneu Popular 9 Barris i mestre de mestres».
Joan Armengol va col·laborar intensament en l’evolució del circ català contemporani i va ser una figura determinant en tots els àmbits en què va treballar. Convençut que «el circ és la gran metàfora de la vida», practicava el lema «De la vida, el teatre; i del teatre, la comèdia».
Els seus alumnes en recorden la generositat, l’entusiasme i la combinació de rigor tècnic i respecte personal amb què transmetia coneixements. També en recorden la regla «l’un, dos, tres del pallasso» (el pallasso ha de treballar en tres temps: 1. Rebre. 2. Sentir. 3. Explicar-ho).
A la seva mort, la celebració de les Jornades de Circ Joan Armengol i Moliner (22-24 d’octubre 2004) va impulsar definitivament la creació de l’Associació de Professionals de Circ de Catalunya (APCC). El seu llegat artístic s’ha reflectit també en les vuit edicions (2005–2012) del festival «L’1, 2, 3 del pallasso», organitzat a Tiana per Can Boter i De Mortimers. En consonància amb l’eclecticisme de Joan Armengol, s’hi ha programat música, teatre, poesia, circ, dansa, audiovisuals, arts plàstiques, cercaviles i tallers de diverses especialitats. El 2012, el festival va rebre l’Aplaudiment FAD Sebastià Gasch a la Creació Emergent per «la seva voluntat polièdrica».
El juliol del 2019, Tiana va inaugurar un monument a Joan Armengol al parc que du el seu nom. Dissenyat per Mario Tarragó, consisteix en nou cadires de tisora plegables, col·locades verticalment de tres en tres i orientades cap al cel.
Keywords: Comediant, pallasso, poeta, docent escènic